พาชมหน้าตาและฟีเจอร์แอพ Airbnb บน Android ฝั่งเจ้าของที่พัก

จากบทความ อยากลงประกาศที่พักกับ AirBnb ต้องเตรียมอะไรบ้าง นอกจากที่พัก คุณต้องมีอุปกรณ์ที่ต่อเน็ตได้ ซึ่งผมแนะนำให้มีมือถือที่ลงแอพ AirBnb โดยคุณสามารถดาวน์โหลดแอพได้ทั้งบน iOS และ Android แน่นอนว่าคุณสามารถสลับ (switch) หน้าตาการใช้งานในแอพได้ว่า คุณจะเป็นนักท่องเที่ยวหรือเจ้าของที่พัก

บทความนี้ผมพาคุณมาดูหน้าตาและฟีเจอร์แอพ AirBnb บน Android ในฝั่งเจ้าของที่พัก (Hosting) ซึ่งน้อยคนมีโอกาสได้ใช้งานจริง ๆ จัง ๆ แต่เชื่อเถอะถ้าคุณเป็นเจ้าของที่พักสักแห่งใน AirBnb คุณจะได้ใช้งานฝั่งเจ้าของที่พักเยอะกว่าฝั่งนักเดินทางแน่นอน

การ switch มาใช้งานฝั่งเจ้าของที่พักทำได้ไม่ยาก เพียงคุณสไลด์เมนูด้านขวาออกมาแล้วเลือกหัวข้อ Switch to Hosting

Tab หลักทั้ง 4

หน้าตาแอพที่ปรากฎฝั่งเจ้าของที่พัก คุณจะสังเกตเห็น Tab หลักด้านบนจำนวน 4 Tab ใช้แสดงข้อมูล ดังนี้

Tab แรก หน้าแสดงรายการคำขอจองที่พัก

หน้านี้แสดงรายการคำขอจองที่นักท่องเที่ยวส่งมาให้เรา เดือนมิ.ย.นี้ของผมยังไม่มีรายการจองใด ๆ หน้าตาเลยเป็นอย่างที่เห็น

Tab สอง หน้าปฏิทิน

ด้านบนสุดคือที่พักของคุณ ถ้าคุณมีหลายที่พักให้เช่าสามารถเลือกดูสลับกันได้ ส่วนปฏิทินจะอิงกับที่พักที่คุณเลือก โดยแสดงวันที่แขกจองที่พัก ส่วนสีที่ปรากฎในปฏิทิน คือ สี status การจอง รูปเกียร์ด้านล่างขวาสีแดง คุณสามารถกดเพื่อเข้าไปปรับแต่งเงื่อนไขการจองได้ครับ

Tab สาม หน้าแสดงรายการที่พักของเรา (listing)

เราสามารถกดที่รายการที่พักของเรา เพื่อเข้าไปดูรายละเอียดได้ ในหน้านี้คุณยังสามารถเพิ่มที่พักได้ โดยการกดปุ่มเพิ่มสีแดงที่มุมล่างขวา การเพิ่มรายการที่พักผมขอแยกเป็นอีกบทความหนึ่ง เนื่องจากมีรายละเอียดปลีกย่อยมากมาย

Tab สี่ หน้าแดชบอร์ด

เป็นหน้าสรุปข้อมูลการจองที่พัก ผมไล่ข้อมูลแต่ละส่วนให้ดูจากบนลงล่าง ดังนี้

ข้อมูลส่วนแรก คือ แถบสีเขียวแสดงข้อมูลรายได้ทั้งหมดที่เราได้รับในปีปัจจุบัน

ข้อมูลส่วนที่สอง คือ สรุปข้อมูลประจำเดือนปัจจุบัน ว่ามียอดวิว ยอดขอจอง และยอดจองที่เสร็จสมบูรณ์ ข้อมูลส่วนนี้ถ้าคุณอยากดูรายละเอียดมากขึ้น เช่น แต่ละวันมีคนเข้ามาดูกี่คน ให้เข้าไปดูในเว็บครับ

ข้อมูลส่วนที่สาม คือ อัตราการตอบกลับ (Response Rate) เวลาที่แขกสอบถามข้อมูลหรือขอจองที่พัก การตอบกลับช้าเร็วมีผลต่อเปอร์เซ็นต์ส่วนนี้ ถ้าคุณตอบกลับเร็วภายใน 24 ชม. เปอร์เซ็นต์ก็จะสูง ถ้าตอบกลับช้าเปอร์เซ็นต์ก็จะต่ำ ค่านี้มีผลตอนแขกพิจารณาที่พัก รวมถึงตอนเขียนรีวิวที่พักของเราครับ

ข้อมูลส่วนที่สี่ คือ การเป็นเจ้าของที่พักดีเด่น (SuperHost) เป็นการบอกว่าคุณเป็นเจ้าบ้านที่น่าประทับแค่ไหน ถ้ากดเข้าไปดูจะแสดง status ว่าคุณเข้าข่าย SuperHost แล้วหรือยัง

เงื่อนไขการเป็น SuperHost มีดังนี้

คุณต้องมีแขกจองที่พักผ่าน AirBnb ตั้งแต่ 10 รายขึ้นไป และต้องเป็นการจองที่สมบูรณ์ คือ จองเสร็จ มาพักจริง และเขียนรีวิวให้

รีวิวจากลูกค้าอยู่ที่ระดับ 80% ขึ้นไป

อัตราการตอบกลับอยู่ที่ระดับ 90% ขึ้นไป

อัตราความมุ่งมั่นอยู่ที่ระดับ 100%

เมนูหลักฝั่งเจ้าของที่พัก

จบจาก Tab ทั้ง 4 มาดูส่วนเมนูหลักฝั่งเจ้าของที่พักกันบ้างครับ ผมจะไล่รายละเอียดไปตามตัวเลขที่ปรากฎในรูป และขอข้ามเมนู List your space เพราะเป็นเมนูที่ใช้เพิ่มที่พักครับ

1. Inbox

เวลาที่นักท่องเที่ยวติดต่อเข้ามาเพื่อขอจองที่พัก ข้อความสนทนาทั้งหมดจะเก็บไว้ที่ inbox แต่ละรายการจะแสดงสถานะการจองของลูกค้าให้เราทราบ เช่น Pending, Pre-approved หรือ Accepted เมื่อกดที่รายการก็จะเป็นการแชทกับลูกค้าครับ

ตอนที่เราแชทอยู่ หากสังเกตดี ๆ จะมี Tab อีก 2 ตัวอยู่ข้าง ๆ Tab แชท โดย Tab แรกใช้ดูรายละเอียดการจองของแขกว่าพักกี่คน จำนวนกี่คืน เข้าพักและออกวันที่เท่าไหร่ รหัสการยืนยัน และจำนวนเงินที่แขกจ่าย Tab สองแสดงข้อมูล profile ของแขก รวมถึงรีวิวจากเจ้าของที่พักคนอื่น ๆ ที่แขกเคยไปพักด้วย

2. Groups

คล้ายกับ Groups ของ Facebook เป็นกลุ่มหรือ community เช่น กลุ่มเจ้าของที่พัก เราสามารถเข้าร่วมเป็นสมาชิกกลุ่ม เพื่อเข้าไปโพสต์ข้อความหรือแชร์เรื่องราวของเราได้ครับ

3. Settings

การปรับแต่งการใช้งานแอพ AirBnb มีเมนูหลักดังนี้

Notifications ตั้งค่าการแจ้งเตือน เช่น push notification, group notification และ notification sounds

Payout Preferences การจ่ายเงิน ใช้เพิ่มช่องทางการจ่ายและรับเงินกับ AirBnb ผ่านบัตรเครดิตหรือ Paypal

Currency สกุลเงินที่ต้องการให้แสดง

About ข้อมูลเกี่ยวกับแอพ AirBnb

Advanced Settings การปรับแต่งขั้นสูง เช่น เปลี่ยนใช้ฟอนต์หลัก การกำหนดการใช้ Bandwidth และการส่ง feedback ด้วยการเขย่ามือถือ

Logout ลงชื่อออกจากแอพ

4. Invite Friends

คุณสามารถชวนเพื่อนของคุณมากพัก โดยออกค่าที่พักให้ 25 เหรียญ และคุณจะได้ค่าที่พัก 25 เหรียญคืนเมื่อเพื่อนของคุณจองมา การส่งคำชวนให้มาพัก แอพจะดึงรายชื่อในโทรศัพท์เราขึ้นมา จากนั้นให้เราเลือกคนที่ต้องการส่งคำชวนไปให้ โดยเลือกอีเมลของคน ๆ นั้นเพื่อส่งครับ

5. Hospitality

การให้บริการ เป็นบทความหรือไกด์ไลน์ให้คุณเตรียมตัวเมื่อจะมีแขกมาพัก เช่น การสื่อสาร ความสะอาด สิ่งอำนวยความสะดวก เป็นต้น

6. Help

หากคุณติดขัดหรือมีปัญหาการใช้งาน AirBnb สามารถเข้าไปอ่านแนวทางการแก้ปัญหาได้ที่เมนูนี้ครับ

ทั้งหมดนี้เป็นหน้าตาและฟีเจอร์หลัก ๆ ของแอพ AirBnb บน Android ฝั่งเจ้าของที่พัก จากการใช้งานจริง ผมพบว่ามันสะดวกมากในกรณีที่เราอยู่ข้างนอก หรือไม่ได้อยู่ที่หน้าจอคอมพิวเตอร์ ผมสามารถดีลกับแขกที่มาพักได้แบบไม่มีปัญหา ส่วนวิธีการเพิ่มที่พักผ่านแอพหากใครสนใจ รอชมในบทความหน้าได้ครับ